מתקפת הטרור על עין השלושה

מתקפת הטרור על עין השלושה התרחשה בבוקר יום שבת, 7 באוקטובר 2023, בקיבוץ עין השלושה הסמוך לגדר הגבול במרכז רצועת עזה, כחלק מטבח שבעה באוקטובר שביצע ארגון הטרור חמאס. במהלך האירוע נרצחו ארבעה אזרחים ששהו בקיבוץ.

 רקע 

 מתקפת הטרור, הקרב ולאחריו 

 תחילת המתקפה - (06:29 - 06:58) 
ב-7 באוקטובר 2023, בשעה 06:29, פתח חמאס במתקפת פתע על עוטף עזה עם שיגור כ-4,300 רקטות. בקיבוץ עין השלושה לא היו נפילות ישירות. בשעה 06:44, הנחה הרבש"ץ רס"ן במיל'  את חברי כיתת הכוננות להיערך ללחימה. בשעה 06:45, כוח עתודה מגדוד 51 זיהה שיירת אופנועים של מחבלים מתקדמת לקיבוץ, השיב באש ופגע בהם. טנק מ"פ ו מגדוד 77 בפיקוד סרן ב' שלחם באזור ירה ודרס חולית מחבלים גדולה שהייתה בדרך לקיבוץ ומנע התקפה גדולה נוספת על הקיבוץ.

 חדירת גל ראשון של מחבלים לקיבוץ - (06:58 - 08:00) 
בשעה 06:58, כ-15 מחבלים חדרו לקיבוץ, התפצלו לשתי חוליות והחלו במסע רצח. בשעה 07:03, הרבש"ץ הקפיץ את כיתת הכוננות למזכירות, וב-07:06 הנחה את התושבים להינעל בממ"דים. בשעה 07:08, חוליה בשכונה הצפונית רצחה את נועה גלזברג, שניסתה לברוח. הרבש"ץ, סמוך למזכירות, זיהה מחבלים, השיב באש, אך נהרג מפגיעת RPG לאחר שעדכן את מוקד מועצת אשכול. בשעה 07:15, חוליה רצחה על שביל הקיבוץ את מרסל טליה בת 65, ממקימות חוות טליה שבדרום הר חברון, ששהתה בביקור אצל משפחת בתה ליאורה שילדה תינוקת יממה טרום המתקפה. בשעה 07:27, זיהה צוות טנק מ"פ ו' מגדוד 77 חוליית מחבלים שרכבה על אופנועים, במהלך התקלות עם כוח מגדוד 51 שהוצב בציר מצפון-מערב לקיבוץ כדי לעצור מחבלים שהגיעו לאזור. צוות הטנק תקף באש מקלעים ודרס את המחבלים, ובכך תרם למניעת חדירה נוספת של מחבלים ליישוב.

בין 07:45 ל-08:00 עזב הגל הראשון של המחבלים את הקיבוץ. ב-07:50 כוח של גדוד 51 זיהה 4 מחבלים רכובים על גבי אופנועים וחיסל 3 מהם על כביש צפונית מערבית לקיבוץ.

 חדירת גל שני של מחבלים לקיבוץ - (08:00 - 13:00) 
בשעה 08:00, גל שני של אזרחים עזתים, לא מאורגן וללא שיוך ארגוני, חדר לקיבוץ לאחר קריאת מוחמד דף לתושבי עזה לפרוץ לישראל. הם בזזו בתים וב-09:00 העלו באש את בתים בהם ביתה של סילביה מירנסקי, בת 80, שנשרפה למוות בזמן שיחה עם בנה.

 הגעת כוחות משטרה ואזרחים לקיבוץ וביצוע סריקות - (13:00 - 15:15) 
בשעה 08:00, טנק מגדוד 77 נכנס לקיבוץ והרג מספר מחבלים בירי ודריסה, אך לא היה מודע למחבלים שבתוך הקיבוץ ונשלח לגדר ליד מוצב "בית לבן" וקיבוץ ניר עוז. בשעה 10:10, חבר כיתת הכוננות מתן מליחי הרג מחבל שנכנס לביתו, תוך הגנה על משפחתו ששהתה בממ"ד. בשעה 11:00, מחבלים נוספים הציתו בתים, ושישה מהם נהרגו בתקיפות אוויריות סמוך לקיבוץ. בין 11:00 ל-12:00, חלק מהמחבלים נסוגו לעזה. בשעה 13:20 הגיעו כוחות מג"ב ראשונים לקיבוץ יחד עם שני אזרחים מהיישוב אביגיל. ב-14:10, 20 לוחמי יחידת "ברק" החלו לסרוק את הקיבוץ. שני בניה של מרסל רס"ן במיל' בצלאל טליה ורס"ל במיל' ידידיה טליה המתגוררים בחוות טליה, ומשרתים במילואים כלוחמי כיתת הכוננות בהגמ"ר יהודה הוזעקו על ידי אחותם ששהתה בבית החולים אסותא לאחר לידה. בשעה 13:37 בהגיעם לעין השלושה הלכו לבית אחותם שם גיסם וילדיו היו נצורים. לאחר מכן המשיכו לחלץ את אימם מרסל. בדרך לדירת האירוח על השביל מצאו את גופתה לאחר שמחבלים ביצעו בה וידא הריגה. לאחר מכן הצטרפו לכיתת הכוננות וסייעו בחילוץ אזרחים. בסוף היום חזרו לקחת את גופת אימם לקבורה בסוסיא. מרסל הייתה האזרחית הראשונה שנקברה.

 השלמת סריקות והיערכות להגנה (15:15 - 21:30) 
ב-15:15, כוח הכשרות של סיירת גולני חבר למתן מליחי הרבש"ץ הזמני לסריקות נוספות. ב-21:30 החל פינוי עצמאי של תושבים. ב-8 באוקטובר, משעה 17:30, צה"ל פינה את רוב התושבים, אך שבעה תושבים ועובדים זרים נותרו בקיבוץ. בנוסף בשעות הצהריים הצטרפו ללחימה במחבלים שני תושבי אביגיל שהוזעקו על ידי חברם מתן מליחי, יחד עם מספר חיילים שאספו בדרך.

 פינוי התושבים 
למחרת הקרב פונו תושבי הקיבוץ לבתי מלון באילת, שם הוקמו גני ילדים לילדי הקיבוץ. הקיבוץ הוכרז שטח צבאי סגור, אך רפתו, שבה 320 פרות, חזרה לפעול לאחר שלושה ימים, והתחדשה גם העבודה בשדות שבחלקו המזרחי של הקיבוץ.

בחודש מרץ 2024 עברו 89 משפחות מהקיבוץ למגורים זמניים בנתיבות.

המחבלים שהשתתפו בטבח
ביולי 2025, 21 חודשים אחרי הטבח, לוחמי אוגדת עזה עצרו במעבר כרם שלום מחבל חמאס ששימש כנהג משאיות שהעבירו סיוע הומניטרי לרצועת עזה, ולפי ההערכות השתתף בפשיטה על עין השלושה בטבח השבעה באוקטובר.

ב-29 באוקטובר 2025, בעקבות הפרת חמאס את הסכם הפסקת האש, נהרג בתקיפה של חיל האוויר, חאתם מאהר מוסא אל-קודרה, מפקד פלוגת נוח'בה בגדוד צפון ח'אן יונס של חמאס, שהוביל את הפשיטה לקיבוץ עין השלושה.

 תחקיר צה"ל 

ב-23 באפריל 2025 הוצג תחקיר צה"ל שבוצע בראשות אל"ם זיו נמני על מתקפת הטרור על עין השלושה. התחקיר קבע שצה"ל נכשל במשימתו להגן על הקיבוץ ותושביו. לפי התחקיר, מחבלי הנוח'בה שחדרו בתחילה יצאו עד השעה שמונה בבוקר, ואחריהם הגיעו גלים לא סדורים של מחבלים ללא שיוך ארגוני מובהק. רק בשעה 13:20 הגיעו כוחות ראשונים של המשטרה לקיבוץ, ובשעה 14:10 הגיעו לוחמים מיחידת ברק של המשטרה והחלו לסרוק אותו.

בתחקיר צוינו לשבח גורמים אזרחיים שלקחו חלק בלחימה בקיבוץ, שכללו גם ארבעה אזרחים שאינם חברי הקיבוץ שהגיעו מדרום הר חברון, בהם בניה של מרסל טליה שנרצחה, בצלאל וידידיה, שהגיעו מחוות טליה, ושני חבריו של מתן מליחי - אחיה שרביט ואשריאל דרעי, שהגיעו מאביגיל.

בנוסף ציין לשבח את הגורמים הצבאיים שלחמו במרחב הקיבוץ, ובהם כוח מגדוד 51 וצוות טנק מ"פ ו' בפיקוד סרן ב' מגדוד 77, שהרגו עשרות מחבלים ושיבשו את הגעת האויב לקיבוץ במספר היתקלויות בנקודות שונות סביבו. פעולות אלו סייעו בהפחתת היקף המתקפה על הקיבוץ, למרות הכשלים המערכתיים שנחשפו בתחקיר.

בתגובת קיבוץ עין השלושה נמסר כי הם קוראים להקמת ועדת חקירה ממלכתית.

 קישורים חיצוניים 
סיפורים אישיים על אירועי 7 באוקטובר:



 מירב כהן, תושבת קיבוץ עין השלושה, על הזמן הרב שלקח עד לחילוצם לאחר חדירת המחבלים לעוטף עזה: "עברתי סיוט של החיים, היינו במצב בו אנו לגורלנו", באתר 103fm, 8 באוקטובר 2023


 הערות שוליים 

עין השלושה
קטגוריה:ישראל: מיתות מצולמות
קטגוריה:ירי המוני בישראל
עין השלושה